સામાન્ય રીતે પતિ-પત્નીને એકસાથે સૂવામાં ઘણા પ્રૉબ્લેમ નડતા હોય છે જેમ કે એકને પંખો ધીરો જોઈતો હોય તો બીજાને એકદમ ફાસ્ટ, એકને ડિમ લાઇટમાં સૂવાની આદત હોય તો બીજાને સાવ અંધારું હોય તો જ ઊંઘ આવે, એકને રાત્રે વહેલું સૂવું હોય તો બીજાને બેડરૂમમાં ટીવી જોવું હોય અથવા ઑફિસનું પેન્ડિંગ કામ કરવું હોય. આ સામાન્ય દેખાતા પ્રૉબ્લેમ્સ પણ વ્યક્તિની ઊંઘને ઘણા મોટા પાયે અસર કરતા હોય છે. આ ઉપરાંત પણ એક પાર્ટનરની નસકોરાં બોલાવવાની આદત, ઊંઘમાં બોલવાની આદત, અડધી રાત્રે ઊઠી જવાની આદત કે અપૂરતી ઊંઘ જેવી કોઈ પણ પ્રકારની ઊંઘને લગતી બીમારીઓને કારણે બીજા પાર્ટનરની ઊંઘ બગડે છે. વળી આ પ્રૉબ્લેમ્સ દરરોજના જ છે. તેથી ઘણી વાર સાથે સૂવું જાણે એક સજા લાગવા માંડે છે. આવાં કોઈ પણ કારણોસર જ્યારે પતિ-પત્ની સાથે એક રૂમમાં સૂવાનું બંધ કરે ત્યારે એને સ્લીપ ડિવૉર્સ કહે છે. જોકે મુંબઈમાં ઘણા લોકો સ્લીપ ડિવૉર્સ અજમાવે છે. આ એક એવા ડિવૉર્સ છે જે કપલ્સ એકબીજાની હેલ્થ સારી રાખવા માટે લે છે જેનાથી બન્ને જણ પરસ્પર ખુશ પણ રહે છે. આજે વર્લ્ડ સ્લીપ ડે નિમિત્તે જાણીએ હેલ્થ જાળવવા લેવાતા આ સ્લીપ ડિવૉર્સ કેટલા હેલ્ધી છે.